Vo štvrtok 5. decembra 2013 o 16:30 hod. vás pozývame do Vedeckej kaviarne v Art Jazz Gallery Kursalónu Piešťany. Témou stretnutia je „Mak – potravina, liek, či droga?“.

O tradičnej slovenskej plodine, ktorá je súčasťou našich zvyklostí a povier a informácie o nej sú u laickej verejnosti značne kontroverzné, sa budeme rozprávať v rámci cyklu stretnutí s osobnosťami vedy a techniky pri káve pod názvom „Veda v Centre“. Povieme si o možnostiach ako mak pestovať, aby sme nemali potýčky so zákonom, aké sú liečivé účinky semena, prečo mak zhorkne a ako ho skladovať, aby sa tak nestalo a spoznáme i mak bielej farby semena. Centrum výskumu rastlinnej výroby Piešťany vás pozýva na stretnutie s RNDr. Darinou Muchovou, PhD., dlhoročnou výskumníčkou venujúcou sa tvorbe nových odrôd maku siateho a s RNDr. Michaelou Havrlentovou, PhD. , ktorá v rokoch 2011-2014 koordinuje celoslovenský projekt zameraný na komplexné hodnotenie kvality maku siateho.

Veda v Centre je určená pre širokú verejnosť a vstup na podujatie je voľný.